**BEJEGYZETT ÉLETTÁRSI KAPCSOLAT LÉTESÍTÉSE**

1. **Ügyleírás:**

A bejegyzett élettársi kapcsolat létesítésére irányuló szándékot fő szabályként személyesen kell bejelenteni, amelyről az anyakönyvvezető jegyzőkönyvet vesz fel.

A bejegyzett élettársi kapcsolat azonos nemű, 18. életévüket betöltött személyek között jöhet létre. Ennek létrejöttéhez a feleknek fel kell keresniük az illetékes anyakönyvvezetőt, nyilatkozatokat kell tenniük, és igazolniuk kell a bejegyzett élettársi kapcsolat törvényes feltételeinek fennállását.

Ez alkalommal az anyakönyvvezető –a felek kívánságát figyelembe véve - a bejegyzett élettársi kapcsolat létrehozásának időpontját is kitűzi. A törvény nem ír elő kötelező 30 napos várakozási időt a bejelentés és a bejegyzett élettársi kapcsolat létesítése között. Fontos azonban, hogy amennyiben a jegyzőkönyv felvételét követő 1 éven belül nem kerül sor az élettársi kapcsolat létesítésére – azonban a szándék továbbra is fennáll -, az eljárást meg kell ismételni.

A bejegyzett élettársi kapcsolat létesítése nyilvános és méltóságteljes, de a felek kérésére a nyilvánosságot mellőzni kell.

A bejegyzett élettársi kapcsolat létesítése eljárás – beleértve az első ízben kiállításra kerülő anyakönyvi kivonat is – illetékmentes.

Hajdúhadház Város Önkormányzata a Bocskai tér 1. szám alatti Díszteremben biztosítja a szertartás lebonyolítását.

A hivatali helyiségen kívüli bejegyzett élettársi kapcsolat létesítését a felek külön kérelme alapján 8 napon belül a jegyző engedélyezi. A kérelemhez csatolni kell a bejegyzett élettársi kapcsolat létesítésének helye szerint megjelölt helyszín tulajdonosának/üzemeltetőjének befogadó nyilatkozatát.

A hivatali munkaidőn túli, vagy a hivatali helyiségen kívüli bejegyzett élettársi kapcsolat létesítésen való közreműködésért az önkormányzat részére többletszolgáltatási díjat kell fizetni.

* *hivatali munkaidőn túli, de a hivatali helyiségben* tartandó bejegyzett élettársi kapcsolat létesítése többletszolgáltatási díj összege: 15.000 Ft.
* *hivatali helyiségen kívüli* közreműködői többletszolgáltatási díj összege. 45.000 Ft

**2. Az ügyintézéshez szükséges okiratok, dokumentumok, űrlapok:**

A felek érvényes személyazonosító igazolványa, vezetői engedélye vagy útlevele, illetve személyi azonosítót és lakcímet igazoló hatósági igazolványa (lakcímkártya).

Születési anyakönyvi kivonat (amennyiben rendelkezésre áll)

A házasulók családi állapotának igazolása céljából:

* elvált családi állapot esetén az utolsó megszűnt házasság felbontását
* özvegy családi állapot estén a volt házastárs halotti anyakönyvi kivonata, vagy a házastárs halálát megjegyzésként tartalmazó házassági anyakönyvi kivonat, vagy a házastársat holtnak nyilvánító, illetőleg halál tényét megállapító jogerős bírói határozatot tartalmazó házassági anyakönyvi kivonat.

Az előző házasság megszűnése utáni névviselés megállapítására be kell mutatni a házassági anyakönyvi kivonatot.

Elvált bejegyzett élettárs vagy bejegyzett élettársi kapcsolata megszűnt családi állapot esetén: a bejegyzett élettársi kapcsolat létrejöttét igazoló anyakönyvi kivonat és közjegyzői végzés, vagy bírósági határozat a bejegyzett élettársi kapcsolat megszűnéséről.

Özvegy bejegyzett élettárs családi állapot esetén: a volt bejegyzett élettárs halotti anyakönyvi okirata, vagy a bejegyzett élettárs halálát megjegyzésként tartalmazó, bejegyzett élettársi kapcsolatok anyakönyvéből kiállított anyakönyvi kivonat.

Külföldi állampolgárok esetében:

* tanúsítvány, mely tartalmazza a nem magyar állampolgárságú fél természetes személyazonosító adatait (születési név, születési hely, születési idő, apja és anyja neve) nemét, lakcímét, családi állapotát,
* állampolgárságát, és azt a tényt, hogy személyes joga szerint a tervezett bejegyzett élettársi kapcsolatnak törvényes akadálya nincs.

Amennyiben a tanúsítvány nem magyar nyelven került kiállításra, úgy azt hiteles magyar nyelvű fordításban kell bemutatni.

Ha a tanúsítvány a felhasználhatósága időtartamára nézve nem tartalmaz adatot, a hat hónapnál nem régebbi tanúsítvány fogadható el.

Amennyiben külföldi állampolgárságú fél nem érti és nem beszéli a magyar nyelvet, az eljárás során tolmács közreműködése szükséges.

Figyelem! Az anyakönyvi eljárásokban csak az Országos Fordító és Fordításhitelesítő Iroda (Debrecen, Szent Anna u. 35. sz.) vagy hivatásos konzul által készített fordítás fogadható el.

A külföldi okiratok elfogadhatóságát vizsgálni kell, ezért további diplomáciai felülhitelesítésre, vagy Apostille záradékra lehet szükség.

Diplomáciai felülhitelesítés: Nemzetközi szerződés eltérő rendelkezése hiányában - az alábbi kivételekkel - a külföldön kiállított okirat csak akkor fogadható el, ha azt a kiállítás helye szerinti államban működő magyar külképviselet diplomáciai felülhitelesítéssel látta el.

Kivételek a diplomáciai felülhitelesítés alól:

Apostille: azon külföldi okiratok esetén, amelyet olyan állam hatósága állított ki, amely részese a felülhitelesítés mellőzéséről szóló 1961. október 5. napján kelt hágai egyezménynek, az okiratot diplomáciai felülhitelesítés helyett az adott állam arra illetékes hatósága által kiállított ún. Apostille záradékkal kell ellátni.

Ha az okirat kiállításának helye szerinti államban nem működik magyar külképviselet, vagy a magyar külképviselet nem végez felülhitelesítési tevékenységet, a külföldi okirat diplomáciai felülhitelesítés nélkül is elfogadható. Ebben az esetben az okiratot kiállító állam külügyminisztériumának hitelesítését kell beszerezni.

A külföldi állam Magyarországon működő külképviselete által kiállított anyakönyvi kivonat diplomáciai felhitelesítés nélkül is elfogadható.

**3. Az eljáró szerv adatai, elérhetősége:**

Hajdúhadházi Polgármesteri Hivatal

4242 Hajdúhadház, Bocskai tér 1. szám

Telefon: 0652/384-103 107-es mellék

Email: anyakonyv@hajduhadhaz.hu

Hivatali kapu rövid neve: HADHAZ

KRID azonosító: 208072952

**4.Az eljáró szerv illetékességi területe:**

Az az anyakönyvvezető jár el, ahol a házasulók a bejegyzett élettársi kapcsolat létesítése iránti szándékot bejelentették.

**5. Az ügyintézés helye, ügyfélfogadási idő:**

**Helyszín:** Hajdúhadházi Polgármesteri Hivatal

4242 Hajdúhadház, Bocskai tér 1. szám

|  |  |
| --- | --- |
| Hétfő | 08:00 - 12:00 |
| Kedd | 08:00 - 12:00 |
| Szerda | 13:00 - 17:30 |
| Csütörtök | nincs ügyfélfogadás |
| Péntek | nincs ügyfélfogadás |

**6. Ügyintézés határideje, a jogorvoslati kérelem benyújtására nyitva álló határidő:**

A bejelentés napja.

**7. Eljárási illeték, vagy igazgatási szolgáltatási díj:**

Az eljárás illetékmentes.

**8. Kapcsolódó jogszabályok**

* 2010. évi I. törvény az anyakönyvi eljárásról
* 429/2017. (XII. 20.) Korm. rendelet az anyakönyvezési feladatok ellátásának részletes szabályairól
* 1990. évi XCIII. törvény az illetékekről
* 2013. évi V. törvény a Polgári Törvénykönyvről
* 2016. évi CL. törvény az általános közigazgatási rendtartásról